Mɛni ji Mawu yi mi tomi ngɛ adesahi a he?
Mɛni blɔ nɔ a te si kɛ wo Mawu?
Kɛ si himi ngɛ zugba a nɔ hwɔɔ se maa hi ha kɛɛ?
1. Mɛni ji Mawu yi mi tomi ngɛ zugba a he?
MAWU yi mi tomi ngɛ zugba a he ɔ ngɛ bua jɔmi nitsɛ. Yehowa suɔ kaa zugba a nɔ nɛ hyi kɛ nimli nɛ ngɛ nɔmlɔ tso mi he wami, kɛ bua jɔmi. Baiblo ɔ de ke, ‘Yehowa Mawu pee abɔɔ ko ngɛ Eden, nɛ e ha tso slɔɔtoslɔɔtohi puɛ ngɛ mi. Tsohi nɛ ngɛ fɛu, kɛ tsohi nɛ woɔ yiblii nɛ a yeɔ.’ Benɛ Mawu bɔ kekle nyumu kɛ yo nɛ ji Adam kɛ Hawa a, e kɛ mɛ wo abɔɔ nɛ ngɛ fɛu nɛ ɔ mi, nɛ e de mɛ ke: “Nyɛ fɔ babauu nɛ nyɛɛ hiɛ; nyɛ hyi zugba a nɔ tsuo, nɛ nyɛɛ ye zugba a tsuo nɔ.” (1 Mose 1:28; 2:8, 9, 15) Lɔ ɔ he ɔ, Mawu yi mi tomi ji kaa adesahi nɛ a fɔ bimɛ, nɛ a bli a si himi he nɛ ji abɔɔ ɔ mi kɛ kpe zugba a nɔ tsuo, konɛ a hyɛ lohwe ɔmɛ a nɔ.
2. (a) Kɛ wa peeɔ kɛ leɔ kaa Mawu yi mi tomi ngɛ zugba a he ɔ maa ba mi kɛɛ? (b) Mɛnɔmɛ Baiblo ɔ tsɔɔ kaa a maa hi si kɛ ya neneene?
2 Anɛ o susu kaa Yehowa Mawu yi mi tomi kaa nimli nɛ hi paradeiso mi ngɛ zugba a nɔ ɔ maa ba mi ligbi ko lo? Mawu de ke, ‘Bɔ nɛ i de ɔ, ja pɛpɛɛpɛ ma pee.’ (Yesaya 46:9-11; 55:11) Niinɛ, bɔ nɛ Mawu to e yi mi ha a, jã pɛpɛɛpɛ e maa pee! E de ke, e “bɔɛ [zugba a] ngɔ fɔɛ si gu nɛ́ e pee yaka; se e pee lɛ konɛ nimli nɛ hi nɔ.” (Yesaya 45:18) Mɛnɔmɛ Mawu suɔ kaa a hi zugba a nɔ? Nɛ mɛni be e suɔ kaa a hi si kɛ ya si? Baiblo ɔ ha heto ke: ‘Nihi nɛ peeɔ nɔ́ nɛ da a, zugba a maa pee a nɔ́ nɛ a maa hi nɔ daa.’
3. Mɛni si himi nɛ ngɛ aywilɛho lɛ ngɛ zugba a nɔ mwɔnɛ ɔ, nɛ enɛ ɔ tleɔ mɛni sane bimihi si?
3 Ngɛ anɔkuale mi ɔ, enɛ ɔ bɛ mi lolo. Ejakaa nihi nuu hiɔ nɛ a gboɔ. Nihi po hwuɔ ta nɛ a gbeɔ a sibi. Tɔ̃tɔ̃mi ko ba he ko. Pi Mawu yi mi tomi ji kaa zugba a nɔ nɛ pee kaa bɔ nɛ e ji mwɔnɛ ɔ! Mɛni ba? Mɛni he je Mawu yi mi tomi ɔ bɛ mi lolo ɔ? Yi nɔ sane womi nɛ adesa ngma ko kulaa be nɛ ma nyɛ ma ha wɔ heto, ejakaa haomi ɔ je sisi ngɛ hiɔwe.
BLƆ NƆ NƐ NƆ KO GU KƐ PLƐ E HE HE NYƐLƆ
4, 5. (a) Mɛnɔ tutuutu kɛ Hawa tu munyu kɛ gu sinɔ nɔ ɔ? (b) Mɛni blɔ nɔ nɔmlɔ kpakpa nɛ yeɔ anɔkuale ma nyɛ ma plɛ pee julɔ?
4 Baiblo ɔ mi kekleekle womi ɔ tu nɔ ko nɛ e te si kɛ wo Mawu ngɛ Eden abɔɔ ɔ mi ɔ he munyu. A tu e he munyu kaa “sinɔ,” se e pi lohwe gu ko kɛkɛ. Baiblo ɔ mi nyagbe womi ɔ tsɔɔ kaa a tsɛɛ lɛ ‘Abosiami loo Satan nɛ sisiɔ je ɔ tsuo.’ A tsɛɛ lɛ kɛ biɛ kpa hu ke ‘blema sinɔ.’ (1 Mose 3:1; Kpojemi 12:9) Bɔfo nɛ ngɛ he wami nɛ ɔ kɛ Hawa tu munyu kɛ gu sinɔ nɔ, kaa bɔ nɛ gatsɛ tuɔ munyu nɛ e haa e peeɔ kaa nɔ́ nɛ tso bi lɛ ngɛ munyu ɔ tue ɔ. Nɔ́ jemi ko be he kaa, bɔfo nɛ ɔ ngɛ benɛ Mawu dla zugba a kɛ ha adesahi ɔ.
5 Akɛnɛ Yehowa adebɔ tsuo ye mluku he je ɔ, lɛɛ jije ‘Satan Abosiami’ je kɛ ba mɔ? E kpiti pomi kɛkɛ ji, Mawu bɔfohi nɛ ngɛ he wami ɔ, a kpɛti nɔ kake lɛ plɛ e he Abosiami ɔ nɛ. Kɛ enɛ ɔ plɛ kɛ ba kɛɛ? E sa nɛ wa yɔse kaa mwɔnɛ ɔ, nɔmlɔ kpakpa nɛ yeɔ anɔkuale ma nyɛ ma plɛ pee julɔ. Ngɛ mɛni blɔ nɔ? Eko ɔ, nɔ ɔ ma ha akɔnɔ yaya maa puɛ ngɛ e tsui mi. Nɛ ke e susu he hluu ɔ, akɔnɔ ɔ ma ba wa. Kɛkɛ ɔ, ke e ná he blɔ ɔ, nɔ́ yaya nɛ e ngɛ he susue ɔ ma ha nɛ e ya pee yayami.
6. Mɛni blɔ nɔ Mawu bɔfo ko nɛ ngɛ he wami ba plɛ pee Satan Abosiami?
6 Enɛ ɔ ji nɔ́ nɛ ba Satan Abosiami nɔ ɔ nɛ. Eko ɔ, e nu nɛ Mawu de Adam kɛ Hawa kaa a fɔ bimɛ nɛ a he nɛ hiɛ nɛ a hyi zugba a nɔ. (1 Mose 1:27, 28) Eko ɔ, Satan susu ke, ‘I ná nɛ adesahi tsuo ja mi mohu pe Mawu!’ Lɔ ɔ he ɔ, akɔnɔ yaya nɛ ɔ ba he si ngɛ Satan tsui mi. Nyagbe ɔ, e tsu nya ní, nɛ e ye Mawu he lakpa kɛ sisi Hawa. (Kane 1 Mose 3:1-5.) Kɛ gu enɛ ɔ nɔ ɔ, e ba plɛ “Abosiami,” nɛ sisi ji, “Nɔ He Guɛ Gbelɔ.” Jã kɛ̃ e ba plɛ pee “Satan,” nɛ sisi ji, “Nɔ Nɛ Teɔ Si Kɛ Woɔ Nɔ.”
7. (a) Mɛni he je nɛ Adam kɛ Hawa gbo ɔ? (b) Mɛni he je Adam bimɛ tsuo bwɔɔ, nɛ a gboɔ ɔ?
7 Satan Abosiami gu lakpa kɛ sisimi blɔ nɔ nɛ e kɛ ha Adam kɛ Hawa gbo Mawu tue. (1 Mose 2:17; 3:6) Enɛ ɔ he ɔ, a gbo kaa bɔ nɛ Mawu de mɛ kɛ sɛ hlami ɔ. (1 Mose 3:17-19) Akɛnɛ yayami nɛ Adam pee ɔ ha e yi mluku hu he je ɔ, e bimɛ tsuo ná yayami kaa gbo si ní kɛ je e ngɔ. (Kane Roma Bi 5:12.) Wa ma nyɛ maa ngɔ blodo sãmi tsesi kɛ pee he nɔ hyɛmi nɔ́. Ke tsesi ɔ he boda a, kɛ blodo nɛ a sã ngɛ mi ɔ hii kɛɛ? Blodo ɔ bodaa aloo e tɔɔ fã. Jã kɛ̃ adesahi tsuo ná fã tɔmi kɛ je Adam ngɔ. Lɔ ɔ he je nɛ adesahi tsuo bwɔɔ, nɛ a gboɔ ɔ nɛ.
8, 9. (a) Mɛni ji powa nɛ Satan fia a? (b) Mɛni he je Mawu gbi atuã tsɔli ɔmɛ amlɔ ɔ?
8 Benɛ Satan sisi Adam kɛ Hawa nɛ a pee yayami ɔ, atuã nitsɛ e ha nɛ a tsɔ kɛ si Mawu ɔ nɛ. E te si kɛ wo bɔ nɛ Yehowa ngɛ nɔ yee ha a. Ngɛ anɔkuale mi ɔ, nɔ́ nɛ Satan ngɛ dee ji: ‘Mawu ji nɔ yelɔ yaya. E yeɔ lakpa, nɛ e tsii e sisi bi a nya ngɛ ní kpakpahi a he. E he hia we kaa adesahi nɛ ha Mawu nɛ ye a nɔ. Mɛ nitsɛmɛ a ma nyɛ maa mwɔ a yi mi kpɔ ngɛ nɔ́ nɛ da kɛ nɔ́ nɛ dɛ he. Nɛ ke i ye a nɔ ɔ, e maa hi ha mɛ pe bɔ nɛ e ji ngɛ Yehowa nɔ yemi sisi.’ Mɛni blɔ nɔ Mawu maa gu kɛ tsu nya pomi kɛ he guɛ gbemi nɛ ɔ he ní? Ni komɛ susu kaa e sa nɛ Mawu ko gbe atuã tsɔli nɛ ɔmɛ. Se anɛ lɔ ɔ ko ha Satan powa fiami ɔ heto lo? Anɛ jã peemi ko nyɛ tsɔɔ kaa Mawu nɔ yemi ɔ da lo?
9 Akɛnɛ Yehowa yeɔ dami sane kɛ pii si he je ɔ, e gbi atuã tsɔli ɔmɛ amlɔ. E na kaa e maa ye be loko a ma ná heto kɛ ha Satan powa fiami ɔ ngɛ blɔ nɛ da nɔ, konɛ e pee heii kaa Abosiami mohu ji lakpatsɛ. Lɔ ɔ he ɔ, Mawu to kaa e ma ha adesahi be saii konɛ a ye mɛ nitsɛmɛ a nɔ ngɛ Satan he wami sisi. A ma susu nɔ́ he je nɛ Yehowa ngmɛ enɛ ɔ blɔ, kɛ nɔ́ he je nɛ e ha be babauu be konɛ e tsu sane nɛ ɔmɛ a he ní ɔ he ngɛ womi nɛ ɔ Yi 11 ɔ mi. Amlɔ nɛ ɔ, e he hia kaa wa susu sane bimi nɛ ɔmɛ a he: Anɛ e da kaa Adam kɛ Hawa heɔ Satan nɛ pee we nɔ́ ko kpakpa ha mɛ gblee ɔ yeɔ lo? Anɛ e da kaa a heɔ yeɔ kaa Yehowa nɛ ha mɛ níhi kulaa a ji lakpatsɛ, nɛ e yi mi wa lo? Ke mo ɔ, kɛ o ko pee kɛɛ?
10. Mɛni o ma nyɛ maa pee kɛ tsɔɔ kaa o ngɛ Yehowa blɔ fa mi konɛ a kɛ ha powa nɛ Satan fia a heto?
10 E he hia kaa wa susu sane bimi nɛ ɔmɛ a he, ejakaa mwɔnɛ ɔ, wɔ tsuo waa kɛ sanehi kaa ja kpee. Niinɛ, o ngɛ he blɔ kaa o fĩɔ Yehowa se konɛ e kɛ ha Satan powa fiami ɔ heto. O ma nyɛ maa ngɔ Yehowa kaa o Nɔ Yelɔ konɛ o kɛ tsɔɔ kaa Satan ji lakpatsɛ. (La 73:28; kane Abɛ 27:11.) Se e ngɛ aywilɛho kaa nimli ayɔ akpehi abɔ nɛ ngɛ je ɔ mi ɔ, a kpɛti nihi bɔɔ pɛ nɛ a pee jã. Nɛ enɛ ɔ tleɔ sane bimi nɛ he hia ko si, nɛ ji, Anɛ Baiblo ɔ tsɔɔ niinɛ kaa Satan ji nɔ nɛ ngɛ je ɔ nɔ yee lo?
MƐNƆ NGƐ JE NƐ Ɔ NƆ YEE?
11, 12. (a) Mɛni blɔ nɔ ka nɛ ba Yesu nɔ ɔ tsɔɔ kaa Satan ji nɔ nɛ ngɛ je nɛ ɔ nɔ yee? (b) Mɛni ji nɔ́ kpa ko hu nɛ maa nɔ mi kaa Satan ji je nɛ ɔ nɔ yelɔ?
11 Yesu ji he atsinyɛ kaa Satan ji je nɛ ɔ nɔ yelɔ. Be ko ɔ, Satan gu nyakpɛ blɔ nɔ nɛ e ngɔ “matsɛ yemihi tsuo nɛ ngɛ je ɔ mi, kɛ bɔ nɛ a hɛ mi ngɛ nyami ha” a kɛ tsɔɔ Yesu. Kɛkɛ nɛ Satan de Yesu ke: “Ke o kpla si nɛ o ja mi ɔ, ma ngɔ enɛ ɔmɛ tsuo kɛ ha mo.” (Mateo 4:8, 9; Luka 4:5, 6) Mo susu enɛ ɔ he nɛ o hyɛ. Ke pi Satan nɛ ngɛ je nɛ ɔ nɔ yee ɔ, jinɛ nɔ́ nɛ e de kaa e ma ha Yesu ɔ ko pee ka ha lɛ lo? Yesu de we ke je ɔ mi matsɛ yemi ɔmɛ tsuo pi Satan nɔ́. Nɔ́ jemi ko be he kaa, ke je ɔ mi matsɛ yemi ɔmɛ pi Satan nɔ́ ɔ, jinɛ Yesu ko de.
12 E ji anɔkuale kaa, Yehowa ji Mawu ope, nɛ ji je ɔ kɛ e mi níhi nɛ ngɛ nyakpɛ ɔ tsuo Bɔlɔ. (Kpojemi 4:11) Se, Yesu de kaa Satan ji “nɔ nɛ ngɛ je ɔ nɔ matsɛ yee.” (Yohane 12:31; 14:30; 16:11) Baiblo ɔ de po kaa Satan Abosiami ji “je nɛ ɔ mi mawu ɔ” nɛ. (2 Korinto Bi 4:3, 4) Bɔfo Yohane nɛ ji Kristofo no ɔ ngma kɛ kɔ Satan loo nɔ nɛ teɔ si kɛ woɔ nɔ ɔ he ke: “Je ɔ, Abosiami lɛ ngɛ nɔ yee.”
BLƆ NƐ A MAA GU NƆ KƐ KPATA SATAN JE Ɔ HƐ MI
13. Mɛni he je nɛ e he hia kaa je ehe nɛ ba a?
13 Benɛ je ngɛ jɔe nɛ je ngɛ nae ɔ, jã nɔuu nɛ je ɔ mi ngɛ gbeyegbeye pee daa. Ta buli nɛ a ngɛ ta hwue, ma hɛ mi nyɛɛli nɛ yi anɔkuale, jami hɛ mi nyɛɛli nɛ peeɔ osato, kɛ awi yeli pɔ he babauu. Nɔ ko nɔ ko be nyɛe ma tsake je ɔ. Baiblo ɔ tsɔɔ kaa e be kɛe kulaa nɛ Mawu maa ngɔ Harmagedon ta a kɛ ba kpata je yaya nɛ ɔ hɛ mi. Nɛ e maa ngɔ je ehe nɛ a peeɔ dami ní ngɛ mi kɛ ba da nane mi.
14. Mɛnɔ Mawu wo lɛ Matsɛ ngɛ e Matsɛ Yemi ɔ nya, nɛ mɛni sane a gba ngɛ enɛ ɔ he kɛ fɔ si?
14 Yehowa Mawu wo Yesu Kristo Matsɛ ngɛ e hiɔwe Matsɛ Yemi ɔ, loo nɔ yemi ɔ nya. Baiblo ɔ gba blema lokoo kɛ fɔ si ke: “A fɔ bi ha wɔ! A ha wɔ bi nyumuyo! Lɛ nɛ e ma ba ye wa nɔ. A ma tsɛ lɛ ke, . . . Ganɔ nɛ yi nɔ jɔ. E nɔ yemi ɔ ma he si nɛ e maa bɔ; ma a ma ná tue mi jɔmi daa.” (Yesaya 9:6, 7) Yesu de e kaseli ɔmɛ kaa a sɔle ngɛ nɔ yemi nɛ ɔ he ke: “O Matsɛ Yemi ɔ nɛ ba; a pee nɔ́ nɛ o suɔ ngɛ zugba a nɔ kaa bɔ nɛ a peeɔ ngɛ hiɔwe ɔ.” (Mateo 6:10) E be kɛe nɛ Mawu Matsɛ Yemi ɔ ma ba kpata je nɛ ɔ mi nɔ yemi ɔmɛ tsuo a hɛ mi, nɛ e maa to a nane mi. (Kane Daniel 2:44.) Pee se ɔ, wa maa kase enɛ ɔ he ní ngɛ womi nɛ ɔ mi. Lɔ ɔ se ɔ, Mawu Matsɛ Yemi ɔ maa pee zugba a paradeiso.
JE EHE SU SI TA!
15. Mɛni ji “zugba he” ɔ?
15 Baiblo ɔ de ke: “Wa ngɛ hiɔwe he, kɛ zugba he blɔ hyɛe kaa bɔ nɛ Mawu wo si ɔ. Lejɛ ɔ ji he nɛ a yeɔ dami sane ngɛ.” (2 Petro 3:13; Yesaya 65:17) Behi ngɛ nɛ́ ke Baiblo ɔ tu “zugba a” he munyu ɔ, e tsɔɔ nimli nɛ ngɛ zugba a nɔ. Lɔ ɔ he ɔ, “zugba he” ɔ nɛ a yeɔ dami sane ngɛ mi ɔ ba peeɔ adesahi nɛ Mawu kplɛɛ a nɔ.
16. Mɛni ji nike ní nɛ he jua wa nɛ Mawu ma ha nihi nɛ sa e hɛ mi ɔ, nɛ mɛni e sa kaa waa pee konɛ wa nine nɛ su nɔ?
16 Yesu wo si kaa nihi nɛ sa Mawu hɛ mi ɔ ma ná nike ní, nɛ ji “neneene wami” ngɛ je ehe nɛ maa ba a mi. (Marko 10:30) I kpa mo pɛɛ nɛ o bli o Baiblo ɔ kɛ ya Yohane 3:16 kɛ 17:3, nɛ o kane nɔ́ nɛ Yesu tsɔɔ kaa waa pee konɛ wa ná neneene wami ɔ. Jehanɛ ɔ, mo susu jɔɔmihi nɛ ngɛ Baiblo ɔ mi nɛ Mawu ma ha nihi nɛ ma ná neneene wami ngɛ paradeiso zugba a nɔ he nɛ o hyɛ.
17, 18. Mɛni tsɔɔ kaa tue mi jɔmi kɛ he piɛ pomi maa ba zugba a nɔ he tsuaa he?
17 Yayami peemi, ta hwumi, awi yemi, kɛ basabasa peemi se maa po. “O be yayami peeli nae hu . . . nihi nɛ a he jɔ ɔ, mɛɛ a maa hi zugba a nɔ.” (La 37:10, 11) Tue mi jɔmi maa hi si, ejakaa ‘Mawu ma ha ta se maa po ngɛ je ɔ mi tsuo.’ (La 46:9; Yesaya 2:4) Kɛkɛ ɔ, “dalɔ ma plɔke, nɛ tue mi jɔmi maa hiɛ babauu kɛ yaa su benɛ nyɔhiɔ be hu.” Enɛ ɔ tsɔɔ kaa tue mi jɔmi maa hi si daa!
18 Yehowa sɔmɔli maa hi si slɔkee. Be abɔ nɛ Israel bi ɔmɛ nɛ hi si blema a bu Mawu tue ɔ, a hi si slɔkee. (3 Mose 25:18, 19) Hyɛ bɔ nɛ e ji bua jɔmi ha kaa wa ma ná he piɛ pomi ngɛ Paradeiso ɔ mi!
19. Kɛ wa peeɔ kɛ leɔ kaa niye ní maa pɔ he ngɛ Mawu je he ɔ mi kɛɛ?
19 Niye ní maa ba babauu. La polɔ ɔ de ke: ‘Zugba a maa ba ní saminya, nɛ a ma ná blɛfo babauu ngɛ yo ɔmɛ tsuo pɛpɛɛpɛ a nɔ.’ (La 72:16) Yehowa Mawu maa jɔɔ dali ɔmɛ nɛ ‘zugba a maa ba ní saminya.’
20. Mɛni he je wa ngɛ nɔ mi mami kaa zugba a nɔ tsuo ma plɛ pee paradeiso?
20 Zugba a nɔ tsuo ma plɛ pee paradeiso. A maa po wehi kɛ abɔɔhi nɛ ngɛ fɛu ngɛ hehi nɛ adesahi puɛ ɔ tsuo. (Kane Yesaya 65:21-24; Kpojemi 11:18) Nɛ a ma dla zugba a nɔ bɔɔbɔɔbɔɔ, kɛ ya si benɛ zugba a nɔ tsuo maa pee fɛu kaa Eden abɔɔ ɔ. Nɛ Mawu ma ‘bli e dɛ mi nɛ e ma ha nɔ́ tsuaa nɔ́ nɛ ngɛ hɛngmengmle ɔ maa tɔ.’
21. Mɛni tsɔɔ kaa tue mi jɔmi maa hi nimli kɛ lohwehi a kpɛti?
21 Tue mi jɔmi maa hi nimli kɛ lohwehi a kpɛti. Nga mi lohwehi kɛ we mi lohwehi ma bla kɛ ye ní. Nɛ jokuɛ wayoo po be lohwehi nɛ a yeɔ nɔ awi mwɔnɛ ɔ gbeye yee.
22. Mɛni a de ngɛ hiɔ he?
22 Hiɔ se maa po. Yesu nɛ ji Matsɛ ngɛ hiɔwe Matsɛ Yemi ɔ mi ɔ ma tsa nihi babauu po pe bɔ nɛ e pee benɛ e ba hi zugba a nɔ ɔ. (Mateo 9:35; Marko 1:40-42; Yohane 5:5-9) Kɛkɛ ɔ, “nihi nɛ ngɛ zugba a nɔ ɔ, a ti nɔ ko nɔ ko be dee hu ke: ‘I be he wami.’”
23. Mɛni he je nɛ gbogboehi a si temi ɔ maa pee bua jɔmi nɔ́ ɔ?
23 Suɔli nɛ a gbo ɔmɛ maa ba wami mi ekohu kɛ hɛ nɔ kami kaa a maa hi si kɛ ya neneene. Mawu ma tle nihi nɛ gbo nɛ e hɛ ngɛ a nɔ ɔ si kɛ ba wami mi ekohu. Ngɛ anɔkuale mi ɔ, “adesahi tsuo maa te se kɛ je gbeje hwɔɔ se, ni kpakpahi jio, yayami peeli jio.”
24. Kɛ e peeɔ mo kaa si himi ngɛ Paradeiso zugba a nɔ maa hi kɛɛ?
24 Nihi nɛ kase Bɔlɔ Ngua nɛ ji Yehowa Mawu he ní, nɛ́ a ngɛ lɛ sɔmɔe ɔ ma ná jɔɔmihi nɛ ngɛ bua jɔmi hwɔɔ se! Paradeiso nɛ maa ba zugba a nɔ ɔ he munyu nɛ Yesu tu benɛ e wo yayami peelɔ nɛ gbo ngɛ e kasa nya a si ke, “I kɛ mo maa hi paradeiso” ɔ nɛ. (Luka 23:43) E he hia wawɛɛ kaa o maa kase Yesu Kristo he ní babauu ejakaa e nɔ nɛ jɔɔmi ɔmɛ tsuo maa gu kɛ ba.